Pieni kauhukauppa (musikaali)

Pieni kauhukauppa (Little Shop of Horrors) on vuonna 1982 valmistunut Off Broadway -musikaali, jonka on säveltänyt Alan Menken ja sanoittanut Howard Ashman. Se perustuu Roger Cormanin ohjaamaan samannimiseen elokuvaan vuodelta 1960. Suomessa musikaalia on esitetty muun muassa Helsingissä, Seinäjoella, Turussa ja Vaasassa. Musikaalista on tehty Frank Ozin ohjaama elokuvasovitus vuonna 1986.

 Juoni 

 Ensimmäinen näytös 
1960-luvulla katulapset Crystal, Ronnette ja Chiffon toimivat tarinan kertojina ja kommentoivat musikaalin edetessä sen tapahtumia ("Little Shop of Horrors").

Seymour Krelborn on orpo ja köyhä nuorimies joka asuu kaupunkinsa slummialueella. Audrey on kaunis blondi, jonka tyylitaju taipuu jo mauttomuuden puolelle. He valittavat elämäntilanteistaan sekä asuinalueensa kurjuudesta ("Skid Row (Downtown)"). Audrey ja Seymour työskentelevät molemmat ränsistyneessä kukkakaupassa, jonka omistaa äkäinen mies Mr. Mushnik. Yhtäkkisen auringonpimennyksen aikana Seymour löytää mysteerisen kasvin, joka näyttää isolta kärpäsloukulta ("Da-Doo"). Seymour on salaa rakastunut Audreyyn ja nimeää kasvin Audrey II:ksi hänen kunniakseen.

Kasvi ei pärjää uudessa elinympäristössään ja vaikuttaa kuolevan, vaikka Seymour on pitänyt siitä erityisen hyvää huolta. Seymour pistää vahingossa sormensa ruusun piikkiin, mikä saa hänen sormensa vuotamaan verta. Yhtäkkiä Audrey II:n loukku aukeaa janoisena ja Seymour tajuaa, että Audrey II tarvitsee verta selvitäkseen. Hän antaa kasvin imeä verta hänen sormestaan ("Grow For Me"). Audrey II:n kasvaessa, siitä tulee suosittu nähtävyys kukkakaupassa ja tuottaa liikkeen omistajalle Mr. Mushnikille nopeasti rahaa. Kasvin hoitajana, ujoa Seymouria aletaan pitää sankarina ("Ya Never Know"). Audrey haluaa jättää väkivaltaisen poikaystävänsä ja unelmoi esikaupunkielämästä Seymourin kanssa; omakotitalosta, mikroillallisista ja muoviin käärityistä huonekaluista ("Somewhere That's Green").

Samaan aikaan Mushnikin kukkakaupan työntekijät remontoivat liikettä vauhdilla kasvavan Audrey II:n suosion sekä sen tuoman tulojen turvin ("Closed for Renovation"). Audreyn väkivaltainen poikaystävä, sadistinen hammaslääkäri Orin Scrivello, kehottaa Seymouria ottamaan kasvin ja lähtemään slummialueelta. Herra Mushnik tajuaa liikkeensä suosion olevan täysin riippuvainen Audrey II:sta (ja näin ollen Seymourista) ja päättää käyttää tämän naiiviuutta hyväkseen, tarjoten Seymourille adoptiota sekä täyskumppanuutta liiketoiminnassa ("Mushnik and Son"). Seymour hyväksyy tarjouksen, vaikka Mushnik kohtelee häntä huonosti ("Sudden Changes"). Seymourin veren vähetessä, hän päättää lopettaa Audrey II:n ruokinnan. Kasvi kuitenkin vaatii verta, ja lupaa toteuttaa hänen kaikki toiveensa jos ruokintaa jatketaan ("Feed Me (Git It)").

Seymour varaa myöhäisen ajan Orinin vastaanotolle, tarkoituksenaan tappaa tämä Audreyn julman kohtelun seurauksena ja saadakseen kasville sen vaatimaa ravintoa. Seymour kuitenkin jänistää, ja päättää olla toteuttamatta suunnitelmaansa. Orin etsii hyvää oloa ilokaasusta, mutta kaasulaite jää jumiin "päällä"-asentoon ja hän anelee Seymourilta apua tukehtuessaan. Vaikka Seymour ei kykene tappamaan Orinia itse, hän antaa tämän tukehtua kuoliaaksi  ("Now (It's Just The Gas)"). Seymour syöttää Orinin ruumiin nyt valtavalle Audrey II:lle joka ahmaisee sen ilolla ("Act I Finale").

 Toinen näytös 
Kukkakauppa on paljon kiireisempi ja Audrey sekä Seymour kamppailevat pysyäkseen valtavien tilausmäärien perässä ("Call Back in the Morning"). Audrey tunnustaa Seymourille tuntevansa syyllisyyttä Orinin katoamisesta, sillä hän salaisesti toivoi sitä. Audrey ja Seymour paljastavat todelliset tunteensa toisilleen, ja Seymour lupaa suojella sekä huolehtia hänestä tästä eteenpäin ("Suddenly, Seymour"). 

Mushnik kyselee Seymourilta Orinin kuolemasta, mutta Seymour kiistää osallisuutensa tapahtuneeseen. Mushnik kuitenkin haluaa Seymourin antavan lausunnon poliisille, sillä kuolemasta on aloitettu tutkinta. Audrey II kertoo Seymourille, että tämän on päästävä eroon Mushnikista tai tämä menettää kaiken, mukaan lukien Audreyn. Seymour kertoo Mushnikille jättäneensä päivän tilin varmaan talteen Audrey II:n loukun sisälle, ja Mushnik kiipeää suoraan tämän kitaan etsiessään rahoja. Mushnikin kirkuessa, kasvi hotkaisee tämän tyytyväisenä ("Suppertime"). 

Seymour on nyt kukkakaupan uusi omistaja, jota piirittävät toimittajat, myyntimiehet, lakimiehet sekä agentit luvaten kunniaa ja rikkauksia. Seymour tajuaa olevan vain ajan kysymys milloin Audrey II tappaa uudestaan. Hän ymmärtää olevansa tästä moraalisesti vastuussa, mutta ei tee asialle mitään peläten ettei Audrey enää rakasta häntä jos hän ei menesty ("The Meek Shall Inherit").

Seymourin valmistellessa puhetta luentokiertueelle, Audrey II rääkyy jälleen veren perään. Seymour uhkaa tappavansa kasvin juuri kun Audrey astuu huoneeseen kysyen milloin Mushnik palaa "sairaan siskonsa luota". Seymour tajuaa Audreyn rakastavan häntä myös ilman suosiota, ja päättää että Audrey II:n on kuoltava heti kukkakaupalla järjestettävän LIFE Magazine -lehtihaastattelun jälkeen. Audrey on hämillään ja peloissaan Seymourin puheista, mutta juoksee kotiin tämän käskystä.

Samana yönä Seymourin oudosta käytöksestä huolissaan oleva Audrey ei saa unta, ja päättää lähteä kukkakauppaan puhuakseen Seymourin kanssa. Seymour ei kuitenkaan ole paikalla, ja tilaisuuden tullen Audrey II anelee Aydreytä kastelemaan häntä. Vaaraa aavistamaton Audrey lähestyy kasvia, kun yhtäkkiä köynnös nappaa hänestä kiinni ja työntää hänet suoraan kitaansa ("Sominex/Suppertime II"). Seymour saapuu paikalle ja vetää Audreyn kasvin kidasta, mutta hän on kuolettavasti haavoittunut. Audreyn viimeinen toive on, että Seymour syöttää hänen ruumiinsa kasville, jotta he voisivat olla aina yhdessä. Audrey kuolee Seymourin käsivarsille, ja tämä toteuttaa vastahakoisesti Audreyn viimeisen toiveen ("Somewhere That's Green" (reprise)).

Seuraavana päivänä, Patrick Martin World Botanical Enterprises-yhtiöstä kertoo Seymourille toiveestaan myydä Audrey II:n pistokkaita kukkakaupoissa ympäri Amerikkaa. Seymour tajuaa Audrey II:n hirveän suunnitelman: maailmanvalloituksen. Hän yrittää tuhota kasvin ampumalla, leikkaamalla ja myrkyttämällä, mutta kasvista on tullut tuhoutumaton. Epätoivon vallassa Seymour päättää syöksyä kasvin kitaan viidakkoveitsen kanssa, suunnitelmanaan tuhota se sisältä päin. Kasvi kuitenkin hotkaisee hänet ripeästi  ("Bigger Than Hula-hoops"). 

Patrick, Crystal, Ronette ja Chiffon etsivät Seymouria, mutta kun häntä ei löydy, pyytää Patrick tyttöjä keräämään kasvin pistokkaat.

Crystal, Ronette ja Chiffon kertaavat, kuinka näiden tapahtumien jälkeen samanlaisia kasveja alkoi ilmestyä ympäri Amerikkaa. Kuin Audrey II, kasvit juonittelivat ihmisiä antamaan niille verta, ja lupasivat vastineena suosiota ja rikkauksia. 

Audrey II ilmestyy suurempana kuin koskaan, ja paljastaa uudet kukintonsa joilla on Seymourin, Audreyn, Mushnikin ja Orinin kasvot. Kukat anelevat, ettei kukaan ruokkisi kasveja ("Finale Ultimo: Don't Feed the Plants") kun Audrey II luikertelee uhkaavasti kohti yleisöä.

 Hahmot 

 Seymour Krelborn 
 Audrey
 Mr. Mushnik
 Chiffon
 Crystal
 Ronnette
 Audrey II – lihansyöjäkasvi, joka osaa puhua ja laulaa
 Orin, Bernstein
 Snip, Luce
 Patrick Martin

Luokka:Yhdysvaltalaiset musikaalit‎